黃子佼徒弟LuLu首現身變激烈衝突 Selina認曾聯絡
2024年04月17日 18:01
東網電視
更多新聞短片
台灣藝人黃子佼於「#MeToo」風波中被爆出涉性侵多位未成年女性,又被揭於色情網站購買7部少女性影像而違反《兒少性剝削防制條例》,形象一落千丈,更連帶佢身邊人都被網友攻擊,就好似力撐佢嘅太太孟耿如及恩師張小燕咁,今日(17日)就輪到佢徒弟LuLu(黃路梓茵)喺公開活動上,被台灣傳媒迫到變「激烈衝突」。
LuLu今日與台灣藝人蔡凡熙出席運動品牌活動,佢日前發文以「心碎一地」批師父黃子佼嘅不當行徑,心情明顯受影響。佢今日為事件發生後,首度出席公開活動,事前就表示唔受訪,台上仍敬業擺出笑容,不過記者會後佢喺多位公關、經紀人包圍下匆匆離開之時,大批媒體追訪佢而演變成追撞,爆發激烈衝突。過程中媒體在不斷提問:「有和黃子佼聯絡嗎?」、「對於兒少剝削修法有甚麼看法」等,長達5分鐘被媒體包圍,LuLu依然一句話絲毫不說。
而黃子佼好友任家萱(Selina)今日出席活動時,表示當時一見到對方色情網站購片新聞後十分震驚,隔天傳8字訊息畀黃子佼:「勇敢面對,珍惜所愛。」至於同黃子佼仲係咪朋友?佢語帶保留表示:「這個我目前沒有太多想法。」亦認為佢可能唔會復出演藝圈,依家二人冇再聯絡:「我不是當事人,但這樣是對他自己、家人都好,現在應該是要保護好家人才是比較要在意的。」
另外,爆料黃子佼涉性侵未成年女性嘅網紅透露,喺主張抵制黃子佼後不僅狂被抹黑攻擊,甚至仲有人假冒受害者去探聽進度,尋日(16日)更公布「不自殺聲明」,令網友擔心其安危。